Title: Postup pri verejnom obstarávaní:
Author: remenarova
Last saved by: sulik
Company: SEZ

Príloha č. 8

Postup pri verejnom obstarávaní, ktorý bude uplatňovaný riadiacimi orgánmi pre jednotlivé programové dokumenty spolufinancované zo štrukturálnych fondov

Zákon č. 523/2003 Z. z. o verejnom obstarávaní je plne harmonizovaný s legislatívou EÚ a v súčasnom období nie je potrebné pripravovať žiadne doplnky alebo pozmeňujúce návrhy legislatívneho charakteru. Verejné obstarávanie sa bude realizovať podľa národnej legislatívy, tzn. slovenského práva v oblasti verejného obstarávania.  
Vzhľadom na niektoré otvorené otázky zo strany riadiacich orgánov ohľadne uplatňovania 
zákona o verejnom obstarávaní v praxi sa uskutočnilo niekoľko pracovných rokovaní za účasti pracovníkov ÚVO, RO a ÚV SR. Výsledkom týchto rokovaní je prijatie nasledovného postupu pri realizácií zákona o verejnom obstarávaní.

1.	Subjekty, ktoré nenapĺňajú znaky obstarávateľa podľa zákona č. 523/2003 Z. z. o verejnom obstarávaní nemajú zákonnú povinnosť realizovať výber zmluvného dodávateľa.  Riadiace orgány však môžu v niektorých špecifických prípadoch zaviazať v zmluve o poskytnutí nenávratného finančného príspevku príjemcu pomoci k povinnosti sa riadiť zákonom o verejnom obstarávaní.
2.	Príjemca pomoci bude vykonávať verejné obstarávanie pred resp.  po schválení žiadosti o poskytnutie nenávratného finančného príspevku. Rozhodnutie, kedy príjemca pomoci bude vykonávať verejné obstarávanie je plne v kompetencii jednotlivých riadiacich orgánov alebo sprostredkovateľských orgánov pod riadiacim orgánom. 
3.	Riadiace orgány v súlade s požiadavkou príslušných riaditeľstiev z EK budú vyžadovať aspoň prieskum trhu v prípadoch, ak sa na konečných prijímateľov nevzťahuje zákon o verejnom obstarávaní.  Ide o nasledovné prípady:

a)	pokiaľ výška pomoci na každý predmet obstarania (položku) nedosiahne výšku 50 % z ceny bez DPH a príjemca pomoci je zo súkromného sektora, tak mu zákon neukladá povinnosť vykonávať verejné obstarávanie
b)	zákon taktiež neukladá povinnosť vykonávať verejné obstarávanie pre súkromný sektor pri pomoci nad 50 % a nákupe napr. technológie, taktiež nemusí byť vykonané verejné obstarávanie pri tovaroch a niektorých službách, ktoré nie sú uvedené v zákone o verejnom obstarávaní v § 4ods.3, príloha č.2.

4.	Ak sa na konečného prijímateľa vzťahuje bod 3. a 4. riadiace orgány v súlade s požiadavkou príslušných riaditeľstiev z EK budú vyžadovať aspoň prieskum trhu. 
5.	Finančné limity pre verejné obstarávanie stanovené v zákone o verejnom obstarávaní(nadlimitná metóda, podlimitná metóda, ...) sa vzťahujú na predmet obstarávania, pričom projekt môže obsahovať aj viac predmetov obstarávania. Ak v rámci projektu vznikne situácia, že na niektoré predmety obstarávania  
v projekte bude nutné vykonať verejné obstarávanie podľa zákona o verejnom 
obstarávaní  a na niektoré nebude nutné vykonať verejné obstarávanie podľa zákona o verejnom obstarávaní tak riadiace orgány budú postupovať nasledovne: ak je potrebné robiť verejné obstarávanie čo i len na jeden predmet v projekte v zmysle zákona, potom treba vykonať verejné obstarávanie na všetky predmety obstarávania v projekte (t. j. práce, služby, tovary).
6.	V súvislosti s otvorenou otázkou delenia resp. nedelenia projektu na jednotlivé položky je dohodnuté, že riadiace orgány prizvú na konzultáciu pracovníka ministerstva, ktorý je odborne spôsobilou osobou na verejné obstarávanie. Ak ani tak nedospejú k jednoznačnému záveru, pre hodnotiacu komisiu, tak sa môžu obrátiť na ÚVO. 
7.	Riadiaci orgán, resp. SO/RO, ktorý zmluvne zaviaže obstarávateľa vykonávať verejné obstarávanie, bude aj kontrolovať, či bolo vykonané verejné obstarávanie v súlade s tým, ako je uvedené v zmluve s príjemcom pomoci. Toto verejné obstarávanie však musí byť zrealizované najneskôr pred podaním žiadosti o platbu.